b'\n_START_ARTICLE_\nJordan Peterson\n_START_PARAGRAPH_\nJordan Bernt Peterson (s\xc3\xbcndinud 12. juunil 1962 Kanadas Alberta provintsis Edmontonis) on Kanada ps\xc3\xbchholoog ja kultuurikriitik._NEWLINE_Ta on Toronto \xc3\x9clikooli ps\xc3\xbchholoogiaprofessor ja kliiniline ps\xc3\xbchholoog. Ta p\xc3\xbc\xc3\xbcab m\xc3\xb5ista, kuidas totalitarism tekib ja toimib, mist\xc3\xb5ttu teda huvitavad peamiselt isiksuseps\xc3\xbchholoogia, ideoloogiaps\xc3\xbchholoogia ja religioonips\xc3\xbchholoogia.  Ta on m\xc3\xb5jutanud v\xc3\xa4ga oluliselt avalikku debatti \xc3\xbchiskondlike v\xc3\xa4\xc3\xa4rtussuundumuste \xc3\xbcle, eriti mis puudutab P\xc3\xb5hja-Ameerika \xc3\xbclikoolide humanitaarvaldkonna ideologiseeritust. Avalikkuse huviorbiiti sattus ta esmalt 2016. aastal, kui kritiseeris seadusemuudatust, mille eesm\xc3\xa4rgiks oli sooidentiteedi ja soov\xc3\xa4ljenduse sidumine Kanada Inim\xc3\xb5iguste seadustega. P\xc3\xa4rast seda on ta kiiresti v\xc3\xa4ga tuntuks saanud ja teda on juba nimetatud l\xc3\xa4\xc3\xa4nemaailma praegu k\xc3\xb5ige m\xc3\xb5jukamaks avalikuks intellektuaaliks. Tuntud poliitilise korrektsuse ja uusvasakpoolsete suundade terava kriitikuna.\n_START_SECTION_\nHaridus ja t\xc3\xb6\xc3\xb6\n_START_PARAGRAPH_\nJordan B. Peterson asus p\xc3\xa4rast kohaliku keskkooli l\xc3\xb5petamist (1979) \xc3\xb5ppima \xc3\xbchiskonnateadusi ja inglise kirjandust, aga l\xc3\xa4ks peagi \xc3\xbcle Alberta \xc3\x9clikooli ja sai seal 1982. aastal esimese astme k\xc3\xb5rghariduse. P\xc3\xa4rast seda reisis ta aasta Euroopas, kus puutus vahetult kokku Teise Maailmas\xc3\xb5ja j\xc3\xa4relm\xc3\xb5jude ja t\xc3\xa4ies hoos k\xc3\xbclma s\xc3\xb5jaga. See tekitas temas k\xc3\xbcsimusi, kuidas sellised situatsioonid formeeruvad ning kasvas huvi ps\xc3\xbchholoogia vastu. _NEWLINE_Euroopast naasis ta Alberta \xc3\x9clikooli, kus \xc3\xb5ppis ps\xc3\xbchholoogiat ja uuris alkoholi m\xc3\xb5juga seotud protsesse, ja sai 1984. aastal bakalaureuse kraadi._NEWLINE_1985. kolis ta Montreali ja astus McGilli \xc3\x9clikooli, kus kaitses 1991. aastal doktorikraadi kliinilises ps\xc3\xbchholoogias. J\xc3\xa4reldoktorantuuris oli ta McGilli \xc3\x9clikooli Douglase nimelises haiglas._NEWLINE_Aastatel 1993\xe2\x80\x931998 \xc3\xb5petas Jordan B. Peterson Harvardi \xc3\x9clikoolis ning alates 1998. aastast t\xc3\xb6\xc3\xb6tab ta ps\xc3\xbchholoogiaprofessorina Toronto \xc3\x9clikoolis._NEWLINE_Ta on avaldanud (kaas)autorina \xc3\xbcle saja teadusartikli ja tal on rohkem kui kaksk\xc3\xbcmmend aastat praktikat kliinilise ps\xc3\xbchholoogina._NEWLINE_Aastal 2004 jooksis kanalil TV Ontario 13-osaline sari, mis p\xc3\xb5hines Jordan B. Petersoni raamatul "T\xc3\xa4henduse teejuhid: Usu arhitektuur".\n_START_SECTION_\nMaailmavaade\n_START_PARAGRAPH_\n\xe2\x80\x9ePoliitiliselt hoiakult olen ma klassikaline Briti liberaal. Temperamendit\xc3\xbc\xc3\xbcbilt on mul k\xc3\xb5rge  avatus, mis asetab mind vasakule, samas on mul k\xc3\xb5rge kohusetundlikkus, mis paigutab mind paremale. Filosoofiliselt pooldan individualismi, mitte kollektivismi, olgu see siis parem v\xc3\xb5i vasak. Metaf\xc3\xbc\xc3\xbcsiliselt olen ma Ameerika pragmatist, kes on tugevalt m\xc3\xb5jutatud Freudi ja Jungi ps\xc3\xbchhoanal\xc3\xbc\xc3\xbctilisest l\xc3\xa4henemisest ja kliinilistest ps\xc3\xbchhoterapeutidest, kes on j\xc3\xa4tkanud nende teed\xe2\x80\x9c._NEWLINE_Tema enda s\xc3\xb5nul on talle v\xc3\xa4ga tugevat m\xc3\xb5ju avaldanud  Fjodor Dostojevski, Aleksander Sol\xc5\xbeenits\xc3\xb5n, Friedrich Nietzsche, Carl Gustav Jung, George Orwell, Aldous Huxley, Viktor Frankl, Mircea Eliade, Jean Piaget jt. 15 teda enim m\xc3\xb5jutanud raamatu hulgas on ka Eesti p\xc3\xa4ritolu neuroteadlase Jaak Panksepa raamat \xe2\x80\x9eAffective Neuroscience\xe2\x80\x9c.\n_START_SECTION_\n\xc3\x9chiskondlik m\xc3\xb5ju\n_START_PARAGRAPH_\nTema populaarus ja tuntuse kiire kasv algas p\xc3\xa4rast seda, kui ta 2016. aasta s\xc3\xbcgisel postitas veebisaidile YouTube videod, kus kritiseerib teravalt sama aasta kevadel vastu v\xc3\xb5etud seadust (Bill C-16), mis seob sooidentiteedi ja soov\xc3\xa4ljenduse Kanada inim\xc3\xb5iguste seadustega ning millega kriminaliseeritakse isiku poole p\xc3\xb6\xc3\xb6rdumine teise ases\xc3\xb5naga kui see, millega tudeng end indentifitseerib (misgendering \xe2\x80\x93 probleem, mis sooneutraalses eesti keeles ei saa tekkidagi), sealhulgas kunstlike uudiss\xc3\xb5nadega, mis peaks viitama transseksuaalsetele ja muudele mittebinaarsetele sooidentifikatsioonidele._NEWLINE_Veelgi tuntumaks sai ta p\xc3\xa4rast Suurbritannia telekanalis Channel 4 antud intervjuud Cathy Newmanile 16. jaanuaril 2018, mida vaatati YouTube\'is juba esimestel n\xc3\xa4dalatel mitu miljonit korda (22. 02.2017 seisuga ca 7,5 miljonit vaatamist).\n_START_SECTION_\nIsiklikku\n_START_PARAGRAPH_\nJordan B. Peterson abiellus aastal 1989 Tammy Robertsiga, neil on poeg ja t\xc3\xbctar.'